Heiðarhorn í Skarðsheiði ( 1053 m.y.s. ) er einn af þekktu tindum Skarðsheiðarinnar . Aðrir eru Skarðshorn , Skarðshyrna ( 946 m ) og auðvitað Skessuhorn ( 964 m ) . Það var nokkuð þungbúið þegar hópurinn , sem taldi 51 þennan daginn , lagði af stað og var því ákveðið að fara beinustu og einföldustu leiðina , þ.e. upp Skarðsdalinn og taka svo vinstri sveig á Heiðarhornið þegar ofar kæmi . Það gerði svolítinn úða á okkur af og til og það var hlýtt í veðri . Eftir rétt rúmlega 3 klst göngu var ákveðið að fara í broddana áður en farinn væri síðasti spölurinn á toppinn en þar verður leiðin brött og fara þarf öllu með gát . Snjórinn var mjúkur í hlýjindunum og því gátu allir fetað örugga slóð . Á toppnum var gleðin auðvitað við völd , en enn var þokan allt í kring en þó var að hluta til heiðskýrt fyrir ofan okkur . Þegar hópurinn var nýfarinn að feta sig niður birti snögglega til að hluta , nóg til þess að hrikalegar fjallsbrúnir Skarðheiðar blöstu við ásamt sjálfu Skessuhorninu ; stórkostleg sýn sem var algjör bónus og gerir ferðina óneitanlega eftirminnilegri fyrir vikið . Allir duttu í gleðivímu með stóru brosi við að sjá tignarlega tindana með snjóhengjur og þverhnípið fyrir neðan . Þrátt fyrir að sólin hafi ekki skinið lengi á okkur var ansi margir vel rjóðir eftir gönguna sem er áminning um að bera á sig sólarvörn þegar gengi er lengi á snjó , jafnvel þótt aldrei sjáist til sólar . Hópurinn kláraði gönguna með bros á vör á 5 klst og 40 mínútum , 13,5 km gengnir með hæðarhækkun upp á 980 metra .